Virallinen lehti nro C 289 , 11/10/1999 s. 0120



KIRJALLINEN KYSYMYS P-4056/98 esittäjä(t): Manuel Escolá Hernando (ARE) komissiolle (4. tammikuuta 1999) Aihe: Espanjalainen syöpäyhdistys Asociación Española Contra el Cáncer (AECC) Vuonna 1996 komissio myönsi Latinalaisen Amerikan syöväntorjuntaohjelman (LICC) toteuttamista varten määrärahoja yhteensä 15 miljoonaa ecua, joiden hallinnoinnista on aina tähän saakka vastannut espanjalainen syöpäyhdistys AECC. Äskettäin komissio kuitenkin totesi, että vuosina 1996 ja 1997 näiden varojen hoidossa on ilmennyt puutteita ja väärinkäytöksiä, ja komissio onkin päättänyt väliaikaisesti keskeyttää jäljellä olevien 10 miljoonan ecun maksamisen kyseiselle syöpäyhdistykselle. Kehitysmaiden ja varsinkin nyt kyseessä olevan Latinalaisen Amerikan syöväntorjuntaohjelmien täytäntöönpanon kannalta Euroopan unionin myöntämät erilaiset tuet ovat todella tärkeitä. Jos tilanne pitkittyy, aikooko komissio ohjata nämä syöväntorjuntaohjelmiin tarkoitetut ja tällä hetkellä toistaiseksi jäädytetyt varat esimerkiksi jonkin muun järjestön kautta siihen tarkoitukseen, johon ne alunperin määrättiin, eli Latinalaisen Amerikan syöpäsairaiden auttamiseen? Jos vastaus on kyllä, milloin kyseiset varat voitaisiin ottaa käyttöön ja minkä järjestön kautta? Mistä syystä komissio tarkkaan ottaen jäädytti kyseiset määrärahat ja miten sen arviointi- ja tarkastustyöt etenevät? Komission jäsenen Manuel Maríninkomission puolesta antama vastaus (19. helmikuuta 1999) Vuonna 1996 komissio päätti osallistua Latinalaisen Amerikan syöväntorjuntaohjelman rahoitukseen 13,3 miljoonalla eurolla. Espanjalainen syöpäyhdistys AECC (Asociacación Española Contra el Cancer) osallistuu 1,5 miljoonan euron panoksella hankkeen kokonaisrahoitukseen, joka on 15 miljoonaa euroa. Rahoitussopimuksessa, jonka komissio teki Ibero-amerikkalaisten syöpäliikkeiden yhdistyksen ALICCin (Asociación de Ligas Iberoamericanas Contra el Cáncer) kanssa, vastuu yhteistyöhankkeen hallinnoinnista annettiin kyseiselle yhdistykselle. ALICC edustaa 21 syöpäliikettä tai -järjestöä, joista useimmat ovat latinalaisamerikkalaisia. ALICCin puheenjohtajana toimii tällä hetkellä AECC, joka myös johtaa hanketta. AECC ei kuitenkaan vastaa yhteisön määrärahojen hallinnoinnista. Ensimmäisen, rahoitussopimuksen mukaisesti säännöllisin väliajoin toteutettavan ulkopuolisen arvioinnin yhteydessä komissio huomasi eräitä heikkouksia yhteisön Latinalaisen Amerikan syöväntorjuntaohjelmalle myöntämien varojen hoidossa vuosina 1996 ja 1997. Arvioinnista saatujen tulosten perusteella komissio päätti tehdä tilintarkastuksen. Tilintarkastuksen ensimmäisen vaiheen aikana todettiin, että hallinnoinnista vastaavan ALICCin on tehtävä useita tarkennuksia hankkeen kirjanpitoon. Tilintarkastuksen vielä käynnissä olevan toisen vaiheen päätyttyä on mahdollista tarkistaa, onko ALICC noudattanut aiemmin annettuja suosituksia sekä tehdä päätös siitä, voidaanko yhteisön varojen myöntämistä jatkaa. Tässä yhteydessä on syytä täsmentää, että ohjelman tavoitteena on ehkäistä syöpää Latinalaisessa Amerikassa. Ohjelman toimenpiteisiin kuuluu julkisten tahojen huomion kiinnittäminen terveydenhoitopolitiikan koordinoimistarpeisiin ja toimenpiteisiin, joilla pyritään löytämään sosiaalisilta vaikutuksiltaan merkittävät syöpälajit mahdollisimman aikaisessa vaiheessa, suuren yleisön tietoisuuden lisääminen ja opastaminen sekä kouluttajien ja terveydenhoitohenkilökunnan kouluttaminen. Koska kyseessä ei ole sairauden hoidon eikä tutkimuksen rahoittaminen, yhteistyökumppaniksi valittiin nimenomaan Ibero-amerikkalaisten syöpäliikkeiden yhdistys ALICC.